SKRIFTLIG FORESPØRGSEL E-0190/00

af Salvador Jové Peres (GUE/NGL) og Pedro Marset Campos (GUE/NGL) til Kommissionen

(31. januar 2000)

Om: Import af tomater fra Marokko

Som følge af overskridelse af de fastsatte importkontingenter for tomater fra Marokko blev bestemmelsen i associeringsaftalen med Kongeriget Marokko om krav om importlicens taget i anvendelse.

Ifølge meddelelser i pressen vil forvaltningskomitéen for frugt og grøntsager den 20. januar 2000 behandle et forslag om fjernelse af kravet om importlicens for tomater fra Marokko.

Efter hvad Kommissionen har givet udtryk for i medierne, vil man trække kravet om importlicenser tilbage på betingelse af, at Marokko forpligter sig til at respektere de kontingenter, der er fastsat i associeringsaftalen.

Mener Kommissionen, at det er nødvendigt at få løfter om overholdelse af, hvad der er fastsat i alle de internationale aftaler, der er undertegnet? Mener Kommissionen, at et sådant løfte har større værdi og giver større sikkerhed end selve den underskrift, som Kongeriget Marokkos repræsentanter har sat på associeringsaftalen?

Hvilke midler har Kommissionen i betragtning af de hidtidige kontingentoverskridelser til at kontrollere importen af tomater fra Marokko og sikre overholdelsen af associeringsaftalen, hvis der ikke kræves importlicenser?

Samlet svar afgivet på Kommissionens vegne af Franz Fischler på skriftlige forespørgsler E-0189/00 og E-0190/00

(23. februar 2000)

Efter at have konstateret, at den marokkanske eksport af tomater til Fællesskabet oversteg de aftalte lofter, og efter resultatløse konsultationer med de marokkanske myndigheder vedtog Kommissionen forordning (EF) nr. 2767/1999 af 23. december 1999 om indførelse af en ordning med importlicenser for tomater fra Marokko(1). Efter nye konsultationer og et fast løfte fra Marokko om overholdelse af de aftalte mængder i indeværende produktionsår ophævede Kommissionen importlicensordningen ved forordning (EF) nr. 188/2000 af 26. januar 2000(2) og forpligtede sig samtidig til at forbedre de eksisterende importkontrolmekanismer. Importlicensordningen kan om nødvendigt genindføres.

Forordningen om indførelse af importlicenser blev vedtaget ved forvaltningskomitéproceduren med retsgrundlag i artikel 3 i afgørelse 95/35/EF af 19. december 1994 om indgåelse af aftalen i form af brevveksling mellem Fællesskabet og Marokko om ordningen for indførsel i Fællesskabet af tomater og courgetter med oprindelse i og indført fra Marokko(3). Forordning (EF) nr. 2767/1999 blev ophævet efter samme procedure og med samme retsgrundlag.

Kommissionen ophævede forordningen om importlicenser, efter at Marokko på ny havde forpligtet sig til for indeværende produktionsår at overholde betingelserne i ovennævnte brevveksling, der fastsætter en begrænsning af den samlede eksport af tomater til 145 676 ton for perioden november 1999- marts 2000.

Kommissionen har forpligtet sig til at forbedre den eksisterende kontrol af importen af tomater i Fællesskabet i samarbejde med medlemsstaternes toldmyndigheder og vil genindføre importlicenser, hvis Marokko ikke overholder de aftalte mængder.

(1) EFT L 333 af 24.12.1999.

(2) EFT L 22 af 27.1.2000.

(3) EFT L 48 af 3.3.1995.